Taraba, Tomáš, poslanec NR SR (2023-03-21):
Ďakujem pekne za slovo. Dámy a páni, každý, kto z vás používa diaľnicu, tak vie, že na Slovensku máme v podstate elektrický, elektronický systém. Používanie slovenských diaľnic sa nedá bez toho, aby systém nezaznamenal, či máte, alebo nemáte zaplatenú diaľničnú známku. A práve z tohoto základného princípu je teda jasné, že máte stopercentnú pravdepodobnosť, že keď prídete na slovenskú diaľnicu a nemáte zaplatenú diaľničnú známku, tak ten systém vás identifikuje a zaznamená, že išli ste tam načierno. Je to úplne niečo iné, ako keď niekto ide načierno do električky alebo do mestskej hromadnej dopravy, pretože tam ten revízor môže a nemusí byť a práve preto, že s veľkou pravdepodobnosťou sa nedá každý čierny pasažier – na rozdiel od používania diaľnic – v tej mestskej hromadnej doprave identifikovať, tak sa uplatňuje vlastne taký systém nejakej ostražitosti alebo odpudenia, aby sa to zneužívalo, že práve tá skutočnosť, že v každom prostriedku hromadnej dopravy nevie byť revízor, tak sa dávajú vysoké pokuty. Pretože nie je ekonomické teda mať revízora v každej jednej električke, v každom jednom autobuse, tak sa v podstate tí užívatelia odrádzajú používaním hromadnej dopravy načierno tým, že ak si nezakúpia lístok a budú pri tom chytení, tak dostanú vysokú pokutu. Lenže slovenské diaľnice fungujú úplne inak. Tam, keď ich použijete, tak ste identifikovaný. Takže nedáva žiaden ekonomický zmysel, žiadne racionálne konanie, aby niekto sa chodil voziť po slovenských diaľniciach a nemal zaplatenú diaľničnú známku, pretože na Slovensku diaľničná známka je, má hodnotu 50 euro na celý rok, ale hodnota diaľničnej známky v prípade pokút je viac ako 150 euro za použitie počas jedného dňa. A keď to v podstate opakujete pravidelne každý mesiac, lebo na to zabudnete alebo to neviete, alebo jednoducho tým, každý vie, ako život každodenný funguje, že niekedy máte toľko starostí, že proste si to nemusíte uvedomiť, tak dostávate každý jeden mesiac opakovane túto pokutu. Toto je zderstvo, to je normálne že typ úžery. To nie je žiadna snaha niekoho odradiť od používania diaľničnej, diaľničnej siete ako keby načierno, pretože všade na Západe, v civilizovanom svete to funguje tak, že keď použijete načierno diaľnicu, tak dostanete pokutu, v ktorej už cena tej diaľničnej známky automaticky je zahrnutá. Takže keď ju povedzme použijete raz načierno a dostanete pokutu 150 euro, tak to máte za 50 euro diaľničnú známku a, dobre, 100 euro je tam, je tam v podstate pokuta. Potom máte ešte vyspelejšie systémy, ktoré vám nedávajú žiadnu pokutu, ale vám pošlú vyslovene iba cenu tej diaľničnej známky plus nejaké poštovné a manipulačné poplatky, teda aby sa to nedalo brať teda, že dobre, nebudeme si vôbec kupovať diaľničné známky, ale ten systém, ak normálne funguje, tak vás zachytí a dôjde vám jednoducho tak či tak cena tej diaľničnej známky do pošty a zaplatí sa to. V poriadku, ak by sme si povedali, že budeme prísnejší, že necháme ľuďom ako keby trojnásobok pokuty za použitie diaľnice, myslím si, že to je úplne dostatočná represia, a nevidím najmenší dôvod, aby v tej pokute nebola aj cena diaľničnej známky. Opakujem práve preto, že logika toho, prečo sa používa diaľnica načierno na Slovensku, je s najväčšou pravdepodobnosťou nevedomosť, nepozornosť alebo niečo podobné, ale nie úmysel, pretože žiaden racionálny jedinec nebude používať diaľnicu za predpokladu, že vie, že bude dostávať trojnásobnú za to pokutu pra-vi-del-ne. Nie raz za rok, ale pravidelne, ako to použije. Takže takto sa dokážu ľudia, ja vám teda, kto neveríte, môžem poposielať maily, ktoré mi poposielali ľudia, že buď nemali prepísané autá, dostávali to na adresu, kde napríklad ešte nemali zmenený pobyt, nevedeli o tom. Diaľničná spoločnosť má, myslím, až dva roky na to, aby vôbec sprocesovala pokutu. Sú to nehorázne čiastky, ktoré sa zdierajú z ľudí bez akejkoľvek racionality. Štát nemá sa pozerať na svojich občanov predovšetkým z pohľadu, že sú nejakí zločinci, ktorí chcú zneužívať systém, najmä ak tento systém sa zneužívať nedá. Nedá sa chodiť načierno po slovenských diaľniciach. Dá sa len zdierať ľudí, ktorí nevedome tie diaľnice použijú. Takže ak teda chceme otvoriť slovenský verejný sektor a štát svojim občanom a nepozerať sa na nich ako na nejakých vyvrheľov, ale aj práve tak ako podnikateľský sektor by mal byť ústretový, tak aj štát by mal byť dvojnásobne ústretový voči svojim daňovým poplatníkom. Tak som prišiel s týmto návrhom zákona, aby jednoducho v prípade, že niekto má dostať pokutu, v poriadku, aby ju dostal, aby ju dostal raz, aby ju nemohol dostať 12-krát do roka, pretože sankcionovať ten istý skutok násobkami nie je, nie je žiadna represia, to je proste zderstvo. A jednoducho, aby sme, aby sme ukázali aj taký, taký citlivejší prístup k ľuďom, ktorí jednoducho na Slovensku používajú diaľnicu. Myslím si, že takto to funguje v celej civilizovanej Európe a keď diaľničná spoločnosť potrebuje dva roky na to, aby identifikovala, že niekto chodí načierno po ich diaľniciach, tak nech si napravia ten systém tak, aby, tak ako to robia na Západe, na to vedeli dôjsť v priebehu mesiaca alebo dvoch, ale aj keby na to neprišli, jednoducho tá pokuta zaplatená bude. Ale nie je najmenší dôvod, aby to boli 12-násobky v podstate behom obdobia jedného roka. Takže ďakujem všetkým, ktorí toto podporíte.